《江宁酬郑县刘少府兄赠别作》
唐代·独孤及

往年脱缝掖，接武仕关西。结绶腰章并，趋阶手板齐。

仙山不用买，朋酒日相携。抵掌夸潭壑，忘情向组珪。

事迁时既往，年长迹逾暌。何为青云器，犹嗟浊水泥。

役牵方远别，道在或先迷。莫见良田晚，遭时亦杖藜。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。